Dee Haslam

**Susan** «**Dee**» **Haslam** (født **Bagwell**, 1954) er en amerikansk forretningskvinne. Hun er grunnlegger og ansvarlig produsent for RIVR Media og administrerende direktør for Haslam Sports Group. Dee er medeier av Cleveland Browns i National Football League (NFL) sammen med ektemannen Jimmy Haslam. Paret eier også en majoritetsandel i eiergruppen av Columbus Crew i Major League Soccer (MLS), et lag som har vunnet MLS-cuppen to ganger med dem som eiere (2020 og 2023), og eier en andel i Milwaukee Bucks i National Basketball Association (NBA).

Utenfor idretten er Haslamene medeiere sammen. Hun er også en del av eiergruppen som eier truckstopkjeden Pilot Flying J.

## Tidlig liv og utdannelse
Haslam er datteren til Ross Bagwell Sr. og Sue Burchfield Bagwell. Ross Bagwell var en pionér innen kabel-TV og produserte tusenvis av timer med programmer. Han bygget opp et av de største private produksjonsselskapene i USA før han solgte det til Scripps Howard i 1994.

Dee vokste opp på Long Island mens faren gikk på NYU og jobbet for NBC. Da de flyttet tilbake til Knoxville fullførte hun barneskolen på Bearden Elementary og deretter ungdomsskolen på Cedar Bluff. Hun gikk på Farragut High School i ett år før hun begynte på Webb School of Knoxville, hvor hun gikk i samme klasse som Jimmy Haslam.

Dee spilte fiolin, var speider og deltok i både idretter og klubber i high school. Hun og broren Ross var veldig nære i oppveksten, og jobbet senere sammen i familiebedriften. I 2008 døde Ross Bagwell Jr.

Etter Webb gikk Haslam på University of Tennessee, hvor hun tok en bachelorgrad i utdannelse. Hun studerte også kunst, og driver med maling på fritiden.

Dee og Jimmy begynte et forhold på våren i 1976, og giftet seg 11. desember 1976. De jobbet sammen i familiebedrifter opp gjennom karrieren. I 2012 kjøpte de Cleveland Browns.

## Karriere
Da hun var 17 år gammel begynte Haslam å jobbe for faren i Bagwell Advertising, hvor hun bemannet telefonen. Etterhvert som farens produksjonsselskap Cinetel Productions vokste begynte hun også å jobbe på produksjonsprosjektene. I 1994, da selskapet ble solgt til Scripps Howard, stiftet Dee, faren og broren et nytt selskap: Bagwell Entertainment/Ross Television Productions. I 1998 gikk Dee og Rob Lundgren sammen om å kjøpe opp Ross Television Productions og stifte RIVR Media. Få år senere ble Lori Stryer med som partner. Selskapet har produsert en rekke velkjente serier som *[[Trading Spaces]]* for TLC, *[[Whale Wars]]* for Animal Planet, *Renovation Realities* for HGTV og DIY Network og *Escaping Polygamy* for A&E. Haslam har også en lederstilling i RIVR Digital og Nest Features.

Haslam er medlem av The Academy of Television Art and Sciences, International Women's Forum, C200 og Society of International Business Fellows, Hun sitter i styret for United Way of Greater Cleveland, Rock and Roll Hall of Fame, University Hospitals, Greater Cleveland Partnership, Greater Columbus Partnership, Emerald Youth Foundation, Lakeshore Park, University of Tennessee Haslam College of Business Advisory Council og State Collaborative on Reforming Education in Tennessee. I mai 2017 ble hun utnevnt til styret for ExcelinEd., Unify Project og Cleveland Orchestra, og president for Cleveland Browns Foundation.

### Idrett
Den 2. august 2012 kom Dee, Jimmy og Haslam-familien til enighet om kjøpet av Cleveland Browns. Salget ble enstemmig vedtatt av NFLs eiere den 16. oktober 2012, og salget ble gjennomført 25. oktober.

I 2014 og 2015 fullførte Cleveland Browns et renovasjonsprosjekt av Huntington Bank Field i samarbeid med byen Cleveland, med en endelig prislapp på $125 millioner. Oppussingen inkluderte nye skjermer, ekstra sitteplasser og nye og oppussede VIP-områder, samt utvidelse av cateringtilbudet.

Før 2016-sesongen gikk Haslamene og byen Berea sammen om å investere like under $15 millioner i lagets treningsfasiliteter. Renovasjonen dekket flere områder i bygget, men fokuserte på områder brukt av lagets trenere og spillere, samt noen brukt av administrasjonen. Gjennom byggeprosessen renoverte laget rundt 2300 m2, bygget ut omtrent like mye og omgjorde garderobene, møterom, spillerloungen, kafeteriaen, treningsrom og bygget et nytt basseng inkludert varme og kalde badekar. Det ble også bygget et velværesenter på rundt 400 m2 for lagets ansatte. Browns og byen Berea kom også til enighet om en forlengelse av leieavtalen for Browns’ hovedkvarter, som skulle vare ut 2039.

I mai 2019 annonserte NFL at NFLs draft i 2021 skulle avholdes i Cleveland. Sammen med Greater Cleveland Sports Commission, byen Cleveland og Destination Cleveland hadde Haslamene og Brown lagt inn et bud for å få arrangere draftet.

I NFL er Haslam medlem av Legislative Committee, Conduct Committee og Social Justice Committee. Hun og Jimmy ble tildelt Tank Younger Award fra Fritz Pollard Alliance for å ha bygget opp en av de mest mangfoldige administrasjonene i idrettsverdenen. Haslam fikk også en honorary doctorate fra Baldwin Wallace University i mai 2017 etter å ha holdt en tale for universitetets studenter.

Haslam Sports Group tok over administrasjonen av MLS-laget Columbus Crew i januar 2019. I 2020 vant laget MLS-cupen, som var Haslamenes første ligatittel i en av de store amerikanske ligaene. Etter å ha tatt over rettighetene annonserte administrasjonen i Crew SC og Columbus at laget skulle bygge et nytt stadion i Confluence Village og OhioHealth Performance Center, på samme plass som Historic Crew Stadium. Stadionet åpnet i 2021.

I 2023 kjøpte Dee Haslam og ektemannen opp Marc Lasrys eierandel av Milwaukee Bucks. De ble medeiere sammen med Wes Edens og Jamie Dinan.

## Utmerkelser og priser
**Eier**
*2× Vinner av MLS-cuppen (2020 og 2023 som medeier av Columbus Crew)

**TV**
*Parents' Choice Award for Moving Picture Books
*Genesis Award for *Whale Wars*

**Veldedighetsarbeid**
*Delta Delta Delta Community Volunteer Award
*YWCA Tribute to Women Community Service Award

**Forretningsvirksomhet**
*Junior Achievement Business Award
*New York Festivals World Medal 
*University of Tennessee Distinguished Alumni Award 
*Knoxville Chamber of Commerce Leadership Award og flere ADDYs og Tellys.
*Cleveland Crain's 2018 Women of Note

## Privatliv
Dee Haslam er gift med Jimmy Haslam. Paret har tre barn, James Bagwell Haslam, Whitney Haslam Johnson og Cynthia Haslam Arnholt, og seks barnebarn.

De har hus i Tennessee og Ohio.

## Referanser